Miskolc belvárosában menetrend szerint közlekedő villamos és kisteherautó ütközött.

FRISS: A reggeli balesetet követően a villamos- és autóbuszforgalom 10:50-kor helyreállt, újra villamosok közlekednek a teljes villamosvonalon, illetve megszűnt az útlezárás is a Szentpáli utca-Széchenyi utca kereszteződésben – tudatta az MVK Zrt.

Eddig tisztázatlan okból 2020. február 28-án 6 óra előtt Miskolcon, a Corvin és a Széchenyi utcák kereszteződésében egy menetrend szerint közlekedő villamos és egy kisteherautó összeütközött. Információink szerint a furgon a villamos elé hajtott, ami így kisiklott.

A baleset során a tömegközlekedési eszköz utasai közül senki nem sérült meg, a rajta utazók épségben leszálltak. A furgonból kézi erővel szabadítottak ki két embert a műszaki mentést végző miskolci hivatásos tűzoltók, utasát pedig könnyű sérülésekkel szállították kórházba a mentőszolgálat munkatársai további ellátás céljából.

A villamos kisiklott a baleset következtében, így műszaki mentése elhúzódhat. A rendőrség munkatársai a helyszínelés és a műszaki mentés idejére a kereszteződést lezárták, az utasokat villamospótlók szállítják.

Kérik a közlekedőket, hogy Miskolc belvárosának balesettel érintett csomópontját kerüljék el.